Historioitsija Teemu Keskisarja pamautti Niinistön edessä: Tämä oli vuoden 1918 pahin rikos – "Peruste töhriä Mannerheim-patsas ja virtsata Svinhufvudin haudalle"

Historioitsija Teemu Keskisarja piti eilen keskiviikkona Tampereella luennon vuoden 1918 tapahtumista. Luentoa seurasi museokeskus Vapriikin täyden auditorion eturivissä presidentti Sauli Niinistö . Värikkäässä ja suorasukaisessa luennossa Keskisarja kommentoi sisällissodan syitä ja tapahtumia, kuten teloituksia ja vankileirejä. Keskisarja nosti vankileirien "kansanmurhan" esille erityisen raskauttavana. Katso videolta, miten Keskisarja kuvaili vankileirien tapahtumia: –8 300 teloitettua punaista ei ole mielestäni mitenkään pöyristyttävä rikos suhteessa toiseen vielä pahempaan. Jos jotkut tänä vuonna tuntevat tarvetta töhriä Mannerheimin patsasta tai virtsata Svinhufvudin haudalle, niin ei teloitusten takia vaan vankileirien kansanmurhan takia siihen on perusteita, Keskisarja sanoi. –Vankileireillä kuoli 14 000-15 000 suomalaista tutkintavankeina. Ihan käsittämätön sananmukainen oikeusmurha meidän legalistisen perinteemme valossa, Keskisarja kuvaili. Tampereen Leinolassa sijaitseva Mannerheimin patsas on töhritty useita kertoja. Patsas seisoo kalliolla, jolta käsin Mannerheimin kerrotaan seuranneen Tampereen valtausta sisällissodassa. Keskisarjan luennon otsikko oli ”Mitä Tampereella oikeasti tapahtui vuonna 1918?”. Luento kuului presidentti Niinistön Tampereen-vierailun ohjelmaan. Niinistö piti myös oman luennon yliopistolla ja tutustui Vapriikin Tampere 1918 -näyttelyyn. Katso Keskisarjan koko luento videolta: